Dosar penal în cazul șoferului din București care și-a parcat mașina într-o stație RATB, situată pe bulevardul Iancu de Hunedoara, lângă Guvern.

Polițiștii de la Brigada Rutieră au decis să-l ancheteze pe șofer, după ce a blocat cu mașina accesul în refugiu. Bărbatul va fi cercetat pentru împiedicarea sau îngreunarea circulaţiei pe drumurile publice.

„Conducătorul auto a fost identificat, ne-am sesizat din oficiu. În cauză se va întocmi dosar penal pentru fapta prevăzută la articolul 339, alin. 1, din Codul Penal”, a declarat comisarul Ovidiu Munteanu de la Brigada Rutieră.

Potrivit articolului 339, ”se sancţionează aşezarea de obstacole care îngreunează sau împiedică circulaţia pe drumul public, dacă se pune în pericol siguranţa circulaţiei ori se aduce atingere dreptului la libera circulaţie a celorlalţi participanţi la trafic.”

Mașina a fost parcată chiar sub acoperișul staţiei de autobuz. Mai mulți locatari au fotografiat mașina, mai multe imagini fiind publicate pe Facebook.